Na sam dan zatvaranja kafića, u četvrtak, u KBC-u Sestre milosrdnice hospitaliziran je nikad veći broj pijanih ljudi u jednom danu, piše u subotu Jutarnji list.

Čak 17 osoba primljeno je u stanju teške alkoholiziranosti, navodi dnevnik.

“Bili smo u čudu zbog broja pijanih. Situacija je ozbiljna i ljude nismo mogli poslati u psihijatrijske bolnice na triježnjenje. Naravno, nismo ih mogli ni pustiti doma jer smo im morali stabilizirati stanje”, kaže ravnatelj Mario Zovak.

Zauzeli 17 kreveta

On apelira na građane da se ponašaju odgovorno jer je zauzeti 17 kreveta u ovoj situaciji zbog takvog razloga nedopustivo i neodgovorno.

Pretpostavlja da je to posljedica zatvaranja kafića jer sve one koji piju po kafićima pod “kontrolom” drži nedostatak novca za teška opijanja. Sada za puno manje kupe alkohol u dućanu i napiju se toliko da ih odvozi Hitna, donosi Jutarnji list.